Virallinen lehti nro C 269 , 16/10/1995 s. 0174



B4-1114, 1164 ja 1179/95 Päätöslauselma Kreikan tuhoisista maastopaloista kesällä 1995 Euroopan parlamentti, joka A. ottaa huomioon, että metsäpalot yhteisön alueella, erityisesti Välimeren alueen jäsenvaltioissa, aiheuttivat edelleen katastrofaalista taloudellista ja ympäristöön kohdistuvaa vahinkoa vuonna 1995, B. ottaa huomioon, että Kreikan lukuisat maastopalot polttivat laajoja alueita Lesboksessa, Pelionissa ja erityisesti Argalastin, Thinovrisin ja Sikkin kylissä, Ikariassa, Rethymnonissa, Lasithissa, Euboeassa, Messeniassa, Achaiassa, Halkidikissa ja muualla, C. ottaa huomioon, että maastopalo jo aiemminkin ympäristöongelmista kärsineellä Attican alueella 21. - 22. heinäkuuta 1995 tuhosi yli 5 000 hehtaaria arvokasta kaupungin ulkopuolella olevaa metsää, aiheutti vahinkoja Attican 4 miljoonalle asukkaalle ja jätti monen kodittomaksi, D. ottaa huomioon, että Kreikassa palaa enemmän maa-aluetta paloa kohden kuin missään muussa Euroopan maassa, E. on syvästi huolestunut EY:n STOA-ohjelmassa «Etelä-Euroopan metsäpalot» marraskuussa 1993 esitetyistä johtopäätöksistä, joiden mukaan erilaiset yhteisön alueiden ja maaseudun kehittämiseksi suunnitellut toimet eivät ole riittävästi yhteensovitettuja ja joissakin tapauksissa toimivat täysin tarkoitustaan eli palojen ehkäisemistä vastaan, F. katsoo jälleen, että yhteisen metsäpolitiikan puuttuminen on pääsyitä yhteisön ja kansallisen tason toimien tehottomuuteen metsiin liittyvien ongelmien, kuten metsäpalojen, ratkaisemisessa, Euroopan parlamentti, joka 1. Ilmaisee sympatiansa ja yhteisvastuullisuuden tunteensa paloista kärsineiden alueiden asukkaita kohtaan ja pyytää komissiota myöntämään heille taloudellista hätäapua vahinkojen korjaamiseksi mahdollisimman pian; 2. Pyytää komissiota toteuttamaan tarpeellisia toimenpiteitä yhteisen metsäpolitiikan ottamiseksi käyttöön yhteisen maatalouspolitiikan ja muiden yhteisten politiikkojen rinnalle, kun perustamissopimusta tarkistetaan vuonna 1996; 3. Pyytää komissiota sisällyttämään suunnittelupolitiikkaansa ja erityisesti INTERREG-ohjelmaan palojen vastaisia toimenpiteitä; 4. Kehottaa luomaan Euroopan metsäpolitiikkakeskuksen, jossa toimisi erityinen metsänsuojeluun ja maastopalojen sammuttamiseen keskittyvä laitos; 5. Pyytää komissiota toimittamaan tietoa sen 29. syyskuuta 1994 metsäpaloista Euroopan unionin eteläosien maissa antaman päätöslauselman ((EYVL C 305, 31.10.1994, s. 102.)) kehotusten mukaisesti, joissa pyydettiin komissiota arvioimaan eri jäsenvaltioiden ja EY:n itsensä metsäpalojen torjunnan alalla toteuttamien toimien tehokkuutta; 6. Pyytää komissiota toimittamaan tietoa sen edellä mainitussa päätöslauselmassa vaaditun ohjelman täytäntöönpanosta paikallisten palontorjuntaviranomaisten kouluttamiseksi, keskittyen tulentorjuntamenetelmiin ja yleisölle annettavaan käytännön tietoon ja toimintaohjeisiin, jotta se voidaan toisaalta ottaa huomioon laadittaessa palontorjuntapolitiikkaa ja toisaalta uhrien välttämiseksi; 7. Toteaa valittaen, että komissio ei vielä ole ryhtynyt toimiin parlamentin viime vuosina annetuissa päätöslauselmissa ja erityisesti edellä mainitussa päätöslauselmassa tehtyjen pyyntöjen perusteella; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.